C 23/2
LV
Eiropas Savienības Oficiālais Vēstnesis
23.1.2023.
(5)
Pamatojoties uz iepriekšējām iniciatīvām, piemēram, “Tallinas deklarāciju par e-pārvaldi” un “Berlīnes deklarāciju par digitālo sabiedrību un uz vērtībām balstītu digitālo pārvaldi”, dalībvalstis ar Lisabonas deklarāciju “Digitālā demokrātija ar mērķi” ir aicinājušas izmantot tādu digitālās pārkārtošanās modeli, kas stiprina digitālās ekosistēmas cilvēkdimensiju, tās pamatā liekot digitālo vienoto tirgu.
Dalībvalstis arī ir aicinājušas izveidot tādu digitālās pārkārtošanās modeli, ar kuru tiek nodrošināts, ka tehnoloģijas palīdz rīkoties klimata jomā un aizsargāt vidi.
(6)
ES digitālās pārkārtošanās iecere ir vērsta uz cilvēkiem, ar to ikvienam tiek dotas iespējas un sekmēta inovatīvu uzņēmumu darbība.
Lēmumā par “Digitālās desmitgades politikas programmu 2030. gadam” ir noteikti konkrēti digitālie mērķi, kuru pamatā ir četri galvenie punkti (digitālās prasmes, digitālā infrastruktūra, uzņēmumu digitalizācija un sabiedrisko pakalpojumu digitalizācija).
ES ceļš mūsu sabiedrības un ekonomikas digitālās pārkārtošanās procesā jo īpaši ietver digitālo suverenitāti atklātā veidā, pamattiesību, tiesiskuma un demokrātijas ievērošanu, iekļaušanu, piekļūstamību, vienlīdzību, ilgtspēju, noturību, drošību, dzīves kvalitātes uzlabošanu, pakalpojumu pieejamību un ikviena cilvēka tiesību un centienu ievērošanu.
Digitālās pārkārtošanās procesam būtu jāveicina dinamiska, resursu ziņā efektīva un taisnīga ekonomika un sabiedrība Eiropas Savienībā.
(7)
Šajā deklarācijā ir izklāstīti kopīgi politiskie nodomi un apņemšanās un atgādinātas vissvarīgākās tiesības saistībā ar digitālo pārkārtošanos.
Deklarācijai būtu arī jādod virziens politikas veidotājiem, kad tie apsver savu redzējumu par digitālo pārkārtošanos: digitālās pārkārtošanās centrā jāizvirza cilvēki; jāatbalsta solidaritāte un iekļaušana, izmantojot savienojamību, digitālo izglītību, apmācību un prasmes, godīgus un taisnīgus darba apstākļus, kā arī piekļuvi digitālajiem publiskajiem pakalpojumiem tiešsaistē; atkārtoti jāuzsver, cik svarīga ir izvēles brīvība mijiedarbībā ar algoritmiem un mākslīgā intelekta sistēmām un taisnīgā digitālajā vidē; jāveicina līdzdalība digitālajā publiskajā telpā; jāpalielina drošums, drošība un iespēju nodrošināšana digitālajā vidē, jo īpaši bērniem un jauniešiem, vienlaikus nodrošinot privātumu un individuālu kontroli pār datiem; jāveicina ilgtspēja.
Šīs deklarācijas dažādajām nodaļām būtu jāveido visaptverošs atsauces satvars, un tās nevajadzētu skatīt izolēti.
(8)
Šai deklarācijai būtu jākalpo arī par atsauces punktu uzņēmumiem un citiem attiecīgajiem dalībniekiem, kad tiek izstrādātas un ieviestas jaunas tehnoloģijas.
Šajā sakarā ir svarīgi veicināt pētniecību un inovāciju.
Īpaša uzmanība būtu jāpievērš arī MVU un jaunuzņēmumiem.
(9)
Vēl vairāk būtu jāstiprina digitālās sabiedrības un ekonomikas demokrātiska darbība, pilnībā respektējot tiesiskumu, efektīvus tiesiskās aizsardzības līdzekļus un tiesībaizsardzību.
Šī deklarācija neietekmē likumiskās robežas, kas noteiktas tiesību izmantošanai, lai to saskaņotu ar citu tiesību izmantošanu, un nepieciešamās un proporcionālās robežas, kuras noteiktas sabiedrības interesēs.
(10) Šīs deklarācijas pamatā ir ES primārie tiesību akti, it īpaši Līgums par Eiropas Savienību, Līgums par Eiropas Savienības darbību, Eiropas Savienības Pamattiesību harta, kā arī sekundārie tiesību akti un Eiropas Savienības Tiesas judikatūra.
Tā balstās arī uz Eiropas sociālo tiesību pīlāru un papildina to.
Tā ir deklaratīva un kā tāda neietekmē tiesību normu saturu vai to piemērošanu.
(11) ES būtu jāpopularizē deklarācija savās attiecībās ar citām starptautiskām organizācijām un trešām valstīm, tostarp šīs tiesības un principus demonstrējot savās tirdzniecības attiecībās, ar mērķi panākt, lai šie principi virzītu starptautiskos partnerus ceļā uz digitālo pārkārtošanos, kuras centrā visā pasaulē ir izvirzīti cilvēki un viņu universālās cilvēktiesības.
Deklarācijai jo īpaši būtu jākalpo par atsauci darbībām saistībā ar starptautiskām organizācijām, piemēram, Ilgtspējīgas attīstības programmas 2030. gadam īstenošanai, kā arī daudzu ieinteresēto personu pieejai interneta pārvaldībai.